Blitsbok JC 6 weke langs kantlyn | Netwerk24
Deur Marnus Kok 15 Maart 2019 06:42
Die Blitsbok JC Pretorius gaan die volgende twee toernooie van Wêreldrugby se sewesreeks misloop nadat hy Donderdag geopereer is.
Los, dis myne! JC Pretorius probeer in Vancouver uit die hande van die Fidjiaan Meli Derenalagi bly. Foto: Getty Images
Pretorius (21), wat een van die Blitsbokke se sterre was toe hulle die afgelope naweek die toernooi in Vancoucer gewen het, het 'n operasie aan sy linkerhand ondergaan.
Suid-Afrika neem van 5 tot 7 April aan die toernooi in Hongkong en 'n week later aan die een in Singapoer deel.
Die jong Pretorius het met sy werkywer in Kanada beïndruk en is ná die toernooi in die Droomspan ingesluit.
Hy is egter nie die enigste ongeval in die Blitsbok-kamp nie. Ook Mfundo Ndhlovu, wat 'n polsbesering in Las Vegas opgedoen het en nie in Vancouver in aksie was nie, gaan tussen vier en ses weke langs die kantlyn wees.
Dit beteken dat hy waarskynlik in 'n wedloop teen tyd gewikkel is om betyds vir die toernooi in Singapoer beskikbaar te wees.